Együttes fellépés

(1997. május 26.)

amelyet a Tanács az Európai Unióról szóló szerződés K.3. cikke alapján fogadott el a közrend és közbiztonság terén folytatott együttműködésről

(97/339/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak K.3. cikke (2) bekezdésének b) pontjára,

tekintettel a Holland Királyság kezdeményezésére,

szem előtt tartva, hogy a K.1. cikk 9. pontja alapján a rendőrségi együttműködést a tagállamok közös érdekű ügynek tekintik,

mivel a korábbi kezdeményezésekhez kapcsolódva erőfeszítéseket kell tenni a közrend és közbiztonság terén folytatott együttműködés kiterjesztése és fokozása érdekében, különösen a futball-huliganizmus terén;

mivel részletesebben kell szabályozni az együttműködést a tágabb értelemben vett rendezvények, azaz a több tagállamból érkező, nagyszámú részvevőt tömörítő találkozók tekintetében, ahol a rendőrség közreműködésének elsőrendű célja a közrend és közbiztonság fenntartása, valamint a bűncselekmények megelőzése;

mivel e találkozók körébe tartoznak a sportesemények, a rockkoncertek, a tüntetések és az útelzárással kísért tiltakozó demonstrációk, de az ezekhez kapcsolódó olyan ügyek, mint például a személyek és javak őrzése és védelme is az említett együttműködés tárgyát képezhetik;

mivel az együttműködésbe a szomszédos tagállamokon kívül a nem szomszédos tagállamokat és az átutazással érintett tagállamokat is be lehet vonni;

mivel ebben az együttműködésben az egyes tagállamokban a közrendre és közbiztonságra fenyegetést jelentő személyek csoportjaira vonatkozó információk cseréjének, valamint az összekötő tisztviselők kiküldésének és a központi szervek közötti együttműködésnek is szerepet kell játszania;

mivel ez az együttes fellépés a meglévő két- és többoldalú megállapodások kiegészítését célozza és nem érinti a tagállamok közötti szorosabb együttműködést,

ELFOGADTA EZT AZ EGYÜTTES FELLÉPÉST:

1. cikk

(1) A tagállamok kérésre vagy saját kezdeményezésükre a központi szerveken keresztül tájékoztatják az érintett tagállamokat, amennyiben a közrendre és a közbiztonságra fenyegetést jelenteni képes nagyobb csoportok más tagállamba utaznak azért, hogy rendezvényeken vegyenek részt. Az információkat a lehető legkorábbi szakaszban valamennyi érintett tagállamnak – tekintet nélkül arra, hogy azok szomszédosak-e – megküldik, beleértve az átutazással érintett tagállamokat is.

(2) Az információk a lehető legrészletesebben kitérnek az alábbiakra:

a) az adott csoport:

- általános összetétele,

- jellege (agresszív-e, fennáll-e a rendzavarás kockázata);

b) a tervezett útvonal és a tartózkodási helyek;

c) a közlekedési eszközök;

d) más fontos információk;

e) az információk megbízhatósága.

Az információk rendelkezésre bocsátása a nemzeti jogszabályok betartásával történik.

2. cikk

(1) A tagállamok ideiglenesen összekötő tisztviselőket küldhetnek az ezt kérő másik tagállamba. Az összekötő tisztviselők tanácsadó és segítő szerepet töltenek be. Azösszekötő tisztviselők nem rendelkeznek hatáskörrel és fegyvert nem viselnek. Információkat továbbítanak és feladataikat az őket kiküldő tagállam utasításainak megfelelően végzik, a fogadó tagállam iránymutatásaival összhangban. Az összekötő tisztviselők védelmét a fogadó tagállam biztosítja.

(2) Az összekötő tisztviselők teendőit a fogadó tagállam illetékes hatóságai határozzák meg. Az összekötő tisztviselők kötelesek követni az illetékes hatóságok iránymutatásait.

3. cikk

A tagállamok együttműködésének az illetékes központi szervek útján történő előmozdítása érdekében az alábbi intézkedéseket hozzák:

a) az elnökség minden tavasszal megszervezi a közrendért és a közbiztonságért felelős központi szervek vezetőinek tanácskozását a közös érdekű ügyek megvitatása céljából;

b) az említett központi szervek adatait az elnökségen keresztül minden tavasszal naprakésszé teszik (lásd a mellékletet). A központi szervek tájékoztatják egymást az időközben bekövetkező változásokról;

c) egymás szervezetének jobb megismerése érdekében a központi szervek vezetői ösztönzik gyakorlatok tartását és személyi állományuk tagjainak cseréjét és képzését.

4. cikk

Ezt az együttes fellépést a Hivatalos Lapban ki kell hirdetni.

Ez az együttes fellépés a kihirdetését követő napon lép hatályba.

Kelt Brüsszelben, 1997. május 26-án.

a Tanács részéről

az elnök

W. Sorgdrager

--------------------------------------------------

MELLÉKLET

A központi szervek évente, illetve változások esetén ennél gyakrabban megküldik egymásnak az alábbi adatokat:

Tagállam:

A központi szerv elnevezése:

A hatóság megnevezése (pl. minisztérium):

Cím:

Telefonszám(ok):

Faxszám(ok):

E-mail cím:

Összekötő iroda:

A kapcsolattartók neve:

A beszélt nyelvek (az ország nyelvén/nyelvein kívül):

--------------------------------------------------